
DÔVODOVÁ SPRÁVA

1.
KONTEXT NÁVRHU

Cieľom tohto návrhu je stanoviť pozíciu, ktorú má Európska únia zaujať v Generálnej rade Svetovej obchodnej organizácie (ďalej len „WTO“). Týmto sa od Rady požaduje, aby udelila Komisii povolenie požiadať o predĺženie výnimky WTO týkajúcej sa autonómnych obchodných preferencií udelených Európskou úniou Moldavsku, a aby tak Európskej únii umožnila pripojiť sa ku konsenzu v súvislosti s touto žiadosťou o výnimku v súlade s článkom IX Dohody o založení Svetovej obchodnej organizácie.

Dňa 21. januára 2008 prijala Rada nariadenie (ES) č. 55/2008, ktorým sa zavádzajú autonómne obchodné preferencie pre Moldavskú republiku. Týmto nariadením EÚ splnila svoj záväzok týkajúci sa akčného plánu európskej susedskej politiky (akčný plán ESP) pre Moldavsko. V tomto pláne, ktorý bol schválený v roku 2005, bola EÚ vyzvaná, aby zvážila možnosť poskytnúť Moldavsku lepší prístup na trh EÚ, čím by sa prostredníctvom zvýšených vývozných aktivít podporil rozvoj moldavského hospodárstva, a to za predpokladu, že Moldavsko výrazne zlepší vnútroštátny systém kontroly a certifikácie pôvodu tovarov.

Aby mohla EÚ poskytovať preferenčné zaobchádzanie v prípade dovozu s pôvodom v Moldavskej republike bez toho, aby bola povinná rozšíriť takéto preferenčné zaobchádzanie na podobné výrobky ktoréhokoľvek iného člena WTO, Generálna rada WTO jej udelila výnimku, ktorou sa dočasne pozastavila platnosť určitých záväzkov v rámci WTO v rozsahu potrebnom na splnenie vyššie uvedeného cieľa. 

Dňa 15. mája 2008 Generálna rada WTO v súlade s rozhodovacími postupmi podľa článku IX a XII Dohody WTO rozhodla v dokumente WT/L/722 pozastaviť uplatňovanie ustanovení článku I ods. 1 a článku XIII dohody GATT z roku 1994 na obdobie od 1. marca 2008 do 31. decembra 2013, a to v rozsahu potrebnom na to, aby bolo Európskej únii umožnené priznať bezcolné alebo preferenčné zaobchádzanie výrobkom s pôvodom v Moldavsku, vrátane niektorých poľnohospodárskych výrobkov, na ktoré sa vzťahujú obmedzené koncesie definované v prílohe k tomuto rozhodnutiu, bez toho, aby sa od nej vyžadovalo rozšíriť rovnaké bezcolné alebo preferenčné zaobchádzanie na podobné výrobky ktoréhokoľvek iného člena WTO.

Nariadenie Rady (ES) č. 55/2008 bolo zmenené nariadením Európskeho parlamentu a Rady (EÚ) č. 581/2011, ktorým bolo uplatňovanie autonómnych obchodných preferencií udelených Moldavskej republike predĺžené do 31. decembra 2015. Takéto predĺženie bolo nevyhnutné, pretože medzi EÚ a Moldavskom nedošlo v kontexte európskeho partnerstva k nadviazaniu užšieho preferenčného obchodného vzťahu. Vzhľadom na uvedené skutočnosti Komisia žiada Radu o povolenie predložiť Svetovej obchodnej organizácii v mene Európskej únie žiadosť o predĺženie súčasnej výnimky do 31. decembra 2015.

2.
PRÁVNE ASPEKTY NÁVRHU

V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie prijme rozhodnutie, ktorým sa určuje pozícia, ktorá sa má prijať v mene Únie. Udelenie výnimky týkajúcej sa dodatočných autonómnych obchodných preferencií udelených Európskou úniou Moldavskej republike spadá do rozsahu pôsobnosti tohto ustanovenia, keďže rozhodnutie prijíma orgán zriadený medzinárodnou dohodou (Generálna rada alebo Konferencia ministrov WTO), ktorá má vplyv na práva a povinnosti EÚ.

Návrh
ROZHODNUTIE RADY,
ktorým sa stanovuje pozícia, ktorú má Európska únia zaujať v rámci Generálnej rady Svetovej obchodnej organizácie, pokiaľ ide o žiadosť o predĺženie výnimky WTO týkajúcej sa dodatočných autonómnych obchodných preferencií udelených Európskou úniou Moldavskej republike
RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 207 ods. 4 v spojení s jej článkom 218 ods. 9,

so zreteľom na návrh Európskej komisie,

keďže:

(1)
V článku IX Dohody o založení Svetovej obchodnej organizácie uzavretej v Marrákeši (ďalej len „dohoda o založení WTO“) sa stanovujú postupy udeľovania výnimiek týkajúcich sa multilaterálnych obchodných dohôd v rámci príloh 1A alebo 1B alebo 1C, a ich príloh, k dohode o založení WTO.

(2)
Nariadenie Rady (ES) č. 55/2008 z 21. januára 2008, ktorým sa zavádzajú autonómne obchodné preferencie pre Moldavskú republiku
, bolo zmenené nariadením Európskeho parlamentu a Rady (EÚ) č. 581/2011 s cieľom okrem iného predĺžiť platnosť autonómnych obchodných preferencií udelených Moldavskej republike do 31. decembra 2015
. Nariadenie zabezpečuje voľný prístup na trh Únie pre všetky výrobky s pôvodom v Moldavskej republike, s výnimkou niektorých poľnohospodárskych výrobkov uvedených v prílohe I k nariadeniu. Na výrobky uvedené v prílohe I k nariadeniu sa vzťahujú obmedzené koncesie vo forme oslobodenia od cla v rámci colných kvót alebo zníženia ciel. 

(3)
Ak by Európskej únii nebola udelená výnimka zo záväzkov podľa článku I ods. 1 a článku XIII Všeobecnej dohody o clách a obchode z roku 1994 (ďalej len „dohoda GATT z roku 1994“) v nevyhnutnom rozsahu, muselo by sa zaobchádzanie poskytované prostredníctvom autonómnych obchodných preferencií rozšíriť na všetky ostatné členské krajiny Svetovej obchodnej organizácie (ďalej len „WTO“). 

(4)
Je v záujme Európskej únie žiadať o predĺženie výnimky WTO týkajúcej sa autonómnych obchodných preferencií udelených Európskou úniou Moldavskej republike podľa článku IX ods. 3 Dohody o založení Svetovej obchodnej organizácie uzavretej v Marrákeši.

(5)
Európska únia predloží takúto žiadosť WTO. Generálna rada WTO bude o žiadosti rokovať 9. októbra 2013.

(6)
Je preto vhodné stanoviť pozíciu, ktorú má Európska únia v súvislosti s touto žiadosťou zaujať v rámci Generálnej rady WTO, 

PRIJALA TOTO ROZHODNUTIE: 

Článok 1

Pozícia, ktorú má Európska únia zaujať v rámci Generálnej rady Svetovej obchodnej organizácie, je požiadať o predĺženie výnimky WTO týkajúcej sa autonómnych obchodných preferencií udelených Európskou úniou Moldavskej republike do 31. decembra 2015. 

Túto pozíciu vyjadrí Európska komisia. 
Článok 2

Toto rozhodnutie nadobúda účinnosť dňom jeho prijatia. 

V Bruseli

Za Radu


predseda
�	Ú. v. EÚ L 20, 24.1.2008, s. 1.


�	Ú. v. EÚ L 165, 24.6.2011, s. 5.

